ToekomsVenster: Beginsels vir 'n gelukkige lewe; onder nuwe bestuur | Maroela Media
Foto: Rosie Kerr/Unsplash.com
Ek ry gister verby 'n plaaslike groente- en vrugtewinkel en sien 'n groot bord met die woorde: "Under new management, watch this space".
Dit het my laat dink aan wat in 'n mens se lewe gebeur wanneer Jesus 'n werklikheid word. Jy staan voortaan onder beheer van die Heilige Gees. Hy is nie 'n manipuleerder nie maar werk gestadig en geduldig terwyl 'n mens toenemend die karakter van Jesus begin vertoon. Dat daar 'n verandering kom in 'n mens se gesindhede, motivering en lewensuitkyk is egter gewis. Immers, die Bybel sê, alles het nuut geword. Die ou dinge het verby gegaan.
Ons ervaringe met die Here verskil van mens tot mens. Sommige van ons het 'n stewige Christelike fondasie vanwaar ons die lewe bedryf. Sekere strategiese waardes is van kleintyd af in ons vasgelê en ons twyfel nie oor die waarde daarvan nie. Dit is 'n baie groot voorreg om so groot te word.
Die praktyk leer egter dat daar 'n groeiende "heidendom" onder selfs eens konserwatiewe en toegewyde gelowiges ontwikkel. Kinders ken nie meer die verhale van die Bybel nie en verstaan min van God se bedoeling met hulle. Wanneer hulle tot geloof kom is dit somtyds meer radikaal as met die wat by wyse van spreke "in die kerk" grootgeword het.
Die ommeswaai geld egter eweseer vir almal. Iets verander. Dit kan nie anders nie. Christus maak alles nuut. Wantroue maak plek vir selfs kinderlike geloofsvertroue. Wanhoop vir diepgesetelde hoop. Betekenisloosheid word deur 'n duidelik waarneembare roepingsbesef verplaas. Jou uitkyk op die lewe en die sin daaragter kry Koninkryksperspektief. Jy is onder nuwe eienaarskap.
Dis eenvoudig. Dis net 'n gebed, uit die hart en met diepe erns:
"Here, ek gee die bestuur van my lewe aan U oor. In Jesus se Naam. Amen"
Ek het jare gelede dienste bygewoon van Patoor Izak Burger.Die reeks dienste wat hy gehou het was genoem En die Engele was daar.Sal graag weer al daar die is dienste wil bekom op cds as dit moontlik is.